Јужноафричку Републику је 1877. Велика Британија анектирала као своју крунску колонију Трансвал у свом неуспелом покушају да на тај начин уједини све белачке колоније по Јужној Африци након открића злата и дијаманата у регији. Бури су на то одговорили побуном што је довело до Првог бурског рата, који је завршио победом Бура након Битке код брда Маџуба 1881. након које су Британци поновно признали независност бурске републике Трансвал. Раздобље мира није дуго потрајало. Британци су поновно показали интерес да завладају над Трансвалом након открића великих резерви злата у Витватерсранду (околица Јоханезбурга) 1886. године. Након низа дипломатских и политичких притисака Британци су на крају покушали да сруше бурску републику у неуспелој побуни британских грађана званих уитлендерс познатој као Џејмсонова побуна (децембар 1895) уз помоћ полицајаца из Родезије и Бечуаналанда. Тај чин довео је на крају до Другог бурског рата (1899—1902).